Zagreb, 1. veljače 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Damira Šanteka, ravnatelja Državne geodetske uprave,** na 37. sjednici, održanoj 1. veljače 2019. g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv Damira Šanteka, ravnatelja Državne geodetske uprave, zbog moguće povrede članka 7. stavka 1. podstavka c) ZSSI-a, koja proizlazi iz**

**- donošenja Odluke Državne geodetske uprave o odabiru najpovoljnije ponude u predmetu nabave Održavanje i nadogradnja aplikacije eCKP, ponuditelja trgovačkog društva GEOSOFT d.o.o. od 26. travnja 2017. g. i sklapanja odgovarajućeg ugovora s navedenim trgovačkim društvom od 24.svibnja 2017.g.,**

**- donošenja Odluke Državne geodetske uprave o odabiru najpovoljnije ponude u predmetu nabave Izvedba sustava za prikaz rasterskih katastarskih podataka iz sustava digitalne arhive putem WMS mrežnog sustava, ponuditelja trgovačkog društva GEOSOFT d.o.o. od 4. srpnja 2017. g. i sklapanja odgovarajućeg ugovora s navedenim trgovačkim društvom od 14. srpnja 2017. g.,**

**- donošenja Odluke Državne geodetske uprave o odabiru najpovoljnije ponude u predmetu nabave Održavanje GeoPLUS programskog paketa s modulom GEO katastar za 7 lokacija PUK Pula ponuditelja trgovačkog društva GEOSOFT d.o.o. od 16.ožujka 2018.g. i sklapanja odgovarajućeg ugovora s navedenim trgovačkim društvom od 23. ožujka 2018. g.,**

**a sve s obzirom na to da je dužnosnik u odnosu kumstva s Aleksandrom Grebenarom, jednim od osnivača navedenog društva i osobom ovlaštenom za zastupanje istog.**

1. **Poziva se dužnosnik Damir Šantek da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo je 9. travnja 2018. g. zaprimilo anonimnu prijavu mogućeg sukoba interesa podnesene protiv dužnosnika Damira Šanteka, ravnatelja Državne geodetske uprave (u nastavku DGU). Prijava je zaprimljena pod brojem: 711-U-1195-P-125/18-01-5 te je povodom iste otvoren predmet P-125/18. U prijavi se u bitnome navodi da je Državna geodetska uprava sklapala ugovore s trgovačkim društvom GEOSOFT d.o.o. te da je vlasnik udjela u navedenom trgovačkom društvu ………………….., kum navedenog dužnosnika.

Člankom 3. stavkom 1. podstavkom 28. ZSSI-a propisano je da su ravnatelji državnih upravnih organizacija dužnosnici u smislu odredbi navedenog zakona. Člankom 4. točkom 1. Zakona o ustrojstvu i djelokrugu ministarstava i drugih središnjih tijela državne uprave („Narodne novine“ broj 93/16., 104/16., 116/18.) propisano je da Državna geodetska uprava državna upravna organizacija. Stoga je Damir Šantek povodom obnašanja dužnosti ravnatelja Državne upravne organizacije obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka protiv dužnosnika Povjerenstvo donosi pisanu odluku.

Povjerenstvo je radi provjere osnovanosti i vjerodostojnosti navoda iz podnesene anonimne prijave u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, izvršilo uvid u javno dostupne registre te prikupilo potrebne podatke i dokumentaciju.

Uvidom u podatke nadležnog sudskog registra Trgovačkog suda u Zagrebu, utvrđeno je da je pod matičnim brojem subjekta 080234562 upisano trgovačko društvo GEOSOFT d.o.o., čiji je jedan od osnivača/imatelja udjela …………………. Imenovani u navedenom trgovačkom društvu obavlja i funkciju jednog od direktora.

Na zahtjev Povjerenstva, Gradski ured za opću upravu Grada Zagreba, Matični ured Črnomerec, dostavio je izvadak iz matice vjenčanih za godinu 2000. pod rednim brojem 00120, na temelju kojega je utvrđeno da je …………………… 6. svibnja 2000. g. sklopio brak te da je svjedok pri sklapanju navedenog braka, odnosno, vjenčani kum, bio Damir Šantek iz Gline. Usporedbom OIB-a ………………….., imatelja udjela u trgovačkom društvu GEOSOFT d.o.o. i ……………………., upisanog u gore navedenoj matici vjenčanih, utvrđeno je da se radi o istoj osobi.

Na zahtjev Povjerenstva, Središnji ured Državne geodetske uprave je dopisom KLASA: 030-01/18-01/16, URBROJ: 541-01/1-18-4 od 27. travnja 2018. g. dostavio očitovanje i dokumentaciju koja se odnosi na poslovne odnose između Državne geodetske uprave i trgovačkog društva GEOSOFT d.o.o.

U očitovanju se navodi da je Državna geodetska uprava od srpnja 2012. g. do prosinca 2016. g. s navedenim trgovačkim društvom sklopila jedanaest ugovora vezanih za predmete javne nabave, te da je od prosinca 2016. g. s istim trgovačkim društva sklopila četiri ugovora vezana za predmete jednostavne javne nabave.

U vezi s ugovorima, sklopljenim s navedenim trgovačkim društvom od prosinca 2016. g., Središnji ured Državne geodetske uprave dostavio je sljedeću dokumentaciju:

* Odluku o odabiru najpovoljnije ponude KLASA: 650-02/17-04/02 URBROJ: 541-05-02-01/4-17-8 od 24. travnja 2017. g., javnog naručitelja Državne geodetske uprave, u predmetu nabave ZwCad osnovno održavanje (PUK Pula), prema kojoj je kao najpovoljniji ponuditelj prema kriteriju odabira najniže cijene odabrano trgovačko društvo GEOSOFT d.o.o., uz cijenu ponude koja iznosi 54.000,00 kn (bez PDV-a). Navedenu odluku o odabiru, prema dopisu DGU, donio je zamjenik ravnatelja.
* Ugovor o uslugama ZwCad osnovno održavanje (PUK Pula), KLASA: 650-02/17-04/02, URBROJ: 541-05-02-01/4-17-10 od 24. svibnja 2017. g., koji je u ime izvršitelja potpisao direktor navedenog trgovačkog društva ……………………., a u ime naručitelja zamjenik ravnatelja DGU
* Odluku o odabiru najpovoljnije ponude KLASA: 650-01/17-01/23, URBROJ: 541-05-02-01/4-17-11 od 26. travnja 2017. g., javnog naručitelja DGU u predmetu nabave Održavanje i nadogradnja aplikacije eCKP, prema kojoj je kao najpovoljniji ponuditelj prema kriteriju odabira najniže cijene odabrano trgovačko društvo GEOSOFT d.o.o., uz cijenu ponude koja iznosi 190.000,00 kn (bez PDV-a). Navedenu odluku o odabiru donio je ravnatelj DGU, dužnosnik Damir Šantek,
* Ugovor o uslugama održavanja i nadogradnja aplikacije eCKP, KLASA: 650-01/17-01/23, URBROJ: 541-05-02-01/4-17-13 od 24. svibnja 2017. g., koji je u ime izvršitelja potpisao direktor navedenog trgovačkog društva …………………….., a u ime naručitelja zamjenik ravnatelja DGU,
* Odluku o odabiru najpovoljnije ponude KLASA: 650-01/17-01/31 URBROJ: 541-06-02-01/2-17-10 od 4. srpnja 2017. g., javnog naručitelja DGU u predmetu nabave Izvedba sustava za prikaz rasterskih katastarskih podataka iz sustava digitalne arhive putem WMS mrežnog sustava, prema kojoj je kao najpovoljniji ponuditelj prema kriteriju odabira najniže cijene odabrano trgovačko društvo GEOSOFT d.o.o., uz cijenu ponude koja iznosi 190.000,00 kn (bez PDV-a). Navedenu odluku o odabiru donio je ravnatelj DGU, dužnosnik Damir Šantek,
* Ugovor o usluzi izvedbe sustava za prikaz rasterskih katastarskih podataka iz sustava digitalne arhive putem WMS mrežnog sustava, KLASA: 650-01/17-01/31 URBROJ: 541-06-02-01/4-17-12 od 14. srpnja 2017. g., koji je u ime izvršitelja potpisao direktor navedenog trgovačkog društva ……………………….., a u ime naručitelja ravnatelj DGU, dužnosnik Damir Šantek
* Odluku o odabiru najpovoljnije ponude KLASA: 650-02/18-02/05, URBROJ: 541-06-02-01/4-18-7 od 16. ožujka 2018. g., javnog naručitelja Državne geodetske uprave, u predmetu nabave, Održavanje GeoPLUS programskog paketa s modulom GEO katastar za 7 lokacija PUK Pula prema kojoj je kao najpovoljniji ponuditelj prema kriteriju pravilne, prihvatljive i prikladne ponude odabrano trgovačko društvo GEOSOFT d.o.o., uz cijenu ponude koja iznosi 55.000,00 kn (bez PDV-a). Navedenu odluku o odabiru donio je ravnatelj DGU, dužnosnik Damir Šantek,
* Ugovor o usluzi održavanja GeoPLUS programskog paketa s modulom GEO katastar za 7 lokacija PUK Pula, KLASA: 650-02/18-02/05, URBROJ: 541-06-02-01/4-18-9 od 23. ožujka 2018. g., koji je u ime izvršitelja potpisao direktor navedenog trgovačkog društva ……………………….., a u ime naručitelja ravnatelj DGU, dužnosnik Damir Šantek.

Člankom 7. točkom c) ZSSI-a utvrđeno je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Na temelju podatka iz gore navedenog izvatka iz matice vjenčanih Gradskog ureda za opću upravu Grada Zagreba, Matični ured Črnomerec, da je dužnosnik Damir Šantek bio svjedokom ……………………….. pri sklapanju braka, tj. bio mu je vjenčani kum i činjenice da je DGU s trgovačkim društvom GEOSOFT d.o.o. stupala u poslovne odnose pri čemu je odluke o odabiru od 26. travnja 2017. g., 4. srpnja 2017. g. i 16. ožujka 2018. g. donio dužnosnik Damir Šantek kao ravnatelj DGU, kao što je i ugovore o uslugama, navedenim u ugovorima od 4. srpnja 2017. g. i od 23. ožujka 2018. g. u ime DGU, kao ravnatelj, potpisao dužnosnik Damir Šantek, upućuju na mogućnost da je dužnosnik počinio povredu članka 7. točke c) ZSSI-a.

Naime, iako osoba koja je u kumskom odnosu s dužnosnikom nije član obitelji dužnosnika u smislu čl. 4. st. 2. ZSSI-a, u situaciji kada dužnosnik koji upravlja financijskim sredstvima državnog tijela, korisnika državnog proračuna, donosi odluke i sklapa poslovni ugovor s osobom s kojom je u odnosu kumstva, to svakako može dovesti u pitanje nepristranost i objektivnost dužnosnika u zastupanju tijela u kojem obnaša dužnost, odnosno, upućivati na mogućnost zlouporabe njegovih posebnih prava koje ima kao ravnatelj DGU.

Stoga donošenje gore navedenih odluka dužnosnika Damira Šanteka o odabiru trgovačkog društva GEOSOFT d.o.o. kao najpovoljnijeg ponuditelja i sklapanja ugovora između DGU zastupane po dužnosniku Damiru Šanteku i tog trgovačkog društva, a sa čijim vlasnikom i direktorom je dužnosnik u odnosu kumstva, proizlazi moguća povreda članka 7. stavka 1. podstavka c) ZSSI-a.

Poziva se dužnosnik Damir Šantek da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja ove odluke te da Povjerenstvu dostavi relevantnu dokumentaciju s kojom raspolaže. Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

**Dostaviti:**

1. Dužnosnik Damir Šantek, elektronička dostava
2. Podnositelju prijave, e-mail
3. Objava na internetskim stranica Povjerenstva
4. Pismohrana